
Text rozhodnutia
Súd: Krajský súd Bratislava Spisová značka: 11CoP/2/2017 Identifikačné číslo súdneho spisu: 1516214611 Dátum vydania rozhodnutia: 01. 02. 2017 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2017:1516214611.1 Uznesenie Krajský súd v Bratislave, v senáte zloženom z predsedníčky senátu JUDr. Bianky Gelačíkovej a členov senátu Mgr. Patrície Železníkovej a Mgr. Aleny Čakváriovej, vo veci starostlivosti súdu o maloleté dieťa: U. U., narodená XX.XX.XXXX, zastúpená kolíznym opatrovníkom Úradom práce, sociálnych vecí a rodiny Bratislava, Vazovova 7/A, dieťa rodičov: matka - K.. J. U. Q., narodená XX.XX.XXXX, bytom F. XX, D., zastúpená JUDr. Denisou Jánošíkovou, advokátkou so sídlom Klincovej 35, Bratislava, a otec - X.. D. U., narodený XX.XX.XXXX, bytom C. XX, D., o návrhu matky na nariadenie neodkladného opatrenia a súčasne z úradnej povinnosti, na odvolanie matky a otca proti rozhodnutiu Okresného súdu Bratislava V, č.k. 22P/110/2016-9 zo dňa 14.11.2016, takto r o z h o d o l : Uznesenie súdu prvej inštancie sa v časti výroku o preberaní dieťaťa pri realizácii styku s matkou m e n í tak, matka je povinná maloletú U. U., nar. XX.XX.XXXX v určenom čase začatia styku v každom nepárnom kalendárnom týždni v pondelok a v každom párnom kalendárnom týždni v stredu a piatok prevziať v školskom zariadení, ktoré maloletá navštevuje, v prípade, ak sa dieťa nebude nachádzať v školskom zariadení prevezme maloletú v čase určenom v mieste bydliska otca. Vo zvyšku sa uznesenie súdu prvej inštancie p o t v r d z u j e. Žiaden z účastníkov nemá nárok na náhradu trov konania. o d ô v o d n e n i e : 1. Okresný súd Bratislava V uznesením zo dňa 14.11.2016, č.k. 22P/110/2016-9, nariadil neodkladné opatrenie, na základe ktorého je matka maloletej U. U., nar. XX.X.XXXX počnúc dňom vykonateľnosti tohto uznesenia oprávnená stretávať sa s maloletou U. v každom nepárnom kalendárnom týždni v pondelok od 15.30 hod. do 18.30 hod. a v sobotu od 09.30 hod. do 18.30 hod. a v každom párnom kalendárnom týždni v stredu od 15.30 hod. do 18.30 hod. a v piatok od 15.30 hod. do 18.30 hod. s tým, že si v určenom čase začatia styku maloletú prevezme v mieste bydliska otca, kde v určenom čase ukončenia styku dieťa odovzdá, a to po dobu účinnosti predbežného opatrenia nariadeného uznesením Okresného súdu Bratislava V sp. zn. 22P/138/2015 zo dňa 16.12.2015, v spojení s uznesením Krajského súdu v Bratislave č.k. 11CoP 49/2014-768 zo dňa 22.03.2016. Súčasne zamietol návrh matky. Žiadnemu z účastníkov nepriznal nárok na náhradu trov konania. 2. Vec právne posúdil podľa § 324, § 325 ods. 1, 2 písm. d/, § 329, § 330 ods. 1, § 332 ods. 1, § 333, § 334, § 234 zákona č. 160/2015 Z.z. Civilný sporový poriadok (ďalej len „C.s.p.“), § 360, § 2 ods. 1 zák.č. 161/2017 Z.z. Civilný mimosporový poriadok (ďalej len „C.m.p.“) poukazujúc na cieľ a charakter neodkladných opatrení, na účel neodkladného opatrenia v prípade styku rodiča s dieťaťom slúžiaci na zabezpečenie kontaktu rodiča s dieťaťom tak, aby nedošlo k prerušeniu citových väzieb medzi dieťaťom a rodičom, a aby nedošlo k vylúčeniu takéhoto rodiča z výkonu jeho rodičovských práv a povinností. Súd prvej inštancie mal za to, že vzhľadom na okolnosti a priebeh konania vo veci samej, ktoré je vedené pod sp. zn. 22P/81/2014 je ešte pred meritórnym rozhodnutím potrebné neodkladne korigovať, resp. upraviť pomery účastníkov. Konštatoval, že hoci doterajšie zamedzovanie, resp. redukciu styku maloletej s matkou zo strany otca, nemožno vzhľadom na okolnosti prípadu považovať za neopodstatnené, naopak takýto krok, resp. reakciu otca, možno z jeho strany označiť za pochopiteľnú a racionálnu, smerujúcu k stabilizácii pomerov a psychického stavu maloletej po predchádzajúcom dlhodobom nevhodnom pôsobení matky, ktorej závažné obvinenia voči otcovi sa žiadnym spôsobom nepreukázali a to ani doposiaľ vykonaným širokým dokazovaním vo veci samej, pričom z obsahu ostatných prebiehajúcich konaní je jednoznačne zrejmé, že otec nemá v úmysle vylúčiť matku zo života dieťaťa. Poukázal na predchádzajúce správanie matky prejavujúce sa ako snaha vylúčiť otca zo života dieťaťa. Súd prvej inštancie vyhodnotil návrh matky na nariadenie neodkladného opatrenia na úpravu styku s maloletou počas prázdnin a dní pracovného pokoja ako podnet na dočasnú úpravu jej pravidelného styku s maloletou, konštatujúc, že práve vzhľadom na odstup času a upokojenie eskalovanej situácie v dôsledku predchádzajúcich krokov matky, už je maloletá schopná nabehnúť na pravidelný režim stretávania sa s matkou. Súd prvej inštancie nevyhovel návrhu matky na úpravu styku výlučne počas voľných dní, vzhľadom na ojedinelosť požadovaného príležitostného styku, ktorý by komplexne dočasne neriešil pomery účastníkov. Z úradnej povinnosti pristúpil ku konkrétnejšiemu vymedzeniu rozsahu styku maloletej s matkou, zatiaľ bez prespania, zohľadňujúc najlepší záujem dieťaťa, ktoré má momentálne zabehnutý režim u otca a k jeho narušeniu by malo dochádzať postupne tak, aby to pre dieťa predstavovalo čo najmenšiu psychickú záťaž. Poukázal na ust. § 334 C.s.p. a možnosť neodkladné opatrenie zrušiť za predpokladu, že styk matky s maloletou bude smerovať k zdravému psychickému vývinu dieťaťa, k čomu je potrebný triezvy, zrelý a zodpovedný prístup matky, od ktorej sa dôvodne očakáva, že bude schopná nezamieňať si vlastné záujmy so záujmami maloletej. Trvanie neodkladného opatrenia vymedzil na dobu účinnosti rozhodnutia súdu, ktorým bola maloletá dočasne zverená do osobnej starostlivosti otca. Poukázal na charakter konania, v ktorom nie je súd viazaný návrhom. 3. Proti tomuto rozhodnutiu podal odvolanie otec maloletej, ktorým žiadal uznesenie súdu prvej inštancie zmeniť tak, že matka bude oprávnená predbežne sa stretávať s maloletou U. v každom nepárnom a párnom kalendárnom týždni v pondelok a štvrtok od 15.30 hod. do 18.30 hod. a v každom párnom kalendárnom týždni v sobotu od 09.30 hod. do 18.30 hod. s tým, že v určenom čase začatia styku maloletú prevezme zo školského zariadenia, ktoré maloletá navštevuje, ak bude maloletá v škole, a ak maloletá nebude v škole, prevezme si dieťa v mieste bydliska otca, kde je v určenom čase ukončenia styku dieťa otcovi povinná odovzdať, a to po dobu účinnosti predbežného opatrenia nariadeného uznesením Okresného súdu Bratislava V sp. zn. 22P/138/2015 zo dňa 16.12.2015 v spojení s uznesením Krajského súdu v Bratislave sp. zn. 11CoP/49/2014-768 zo dňa 22.03.2016. Namietal nezohľadnenie skutočnosti, že úpravou styku matky s maloletou súd prvej inštancie neprimerane poškodzuje maloletú i otca, ktorý má rodinu mimo Bratislavy (J., N., W. I.) a partnerka otca má rodinu v I.. Namietal, že súdom prvej inštancie nariadená úpravu styku významne narúša možnosti cestovania otca s dieťaťom, keďže otec nemá možnosť zmysluplne cestovať s maloletou, aby dodržiaval a rozvíjal rodinné vzťahy, ktoré sú aj v záujme maloletej. Za neefektívnu a nesprávnu považuje úpravu styku rozdielnu počas párnych a nepárnych týždňov z dôvodu, že takáto úprava neumožní maloletej efektívne navštevovanie školských krúžkov, ktoré sa opakujú v rovnakých dňoch. Nesúhlasil s preberaním dieťaťa v mieste bydliska otca dôvodiac tým, že preberanie v školskom zariadení redukuje zbytočné presúvanie sa dieťaťa s otcom zo školy, do domácnosti otca a následne k matke. Poukázal na umiestnenie školy v mieste bydliska matky. Zmena preberania dieťaťa v školskom zariadení poslúži na to, aby matka bola maloletou vnímaná ako rovnocenný rodič podieľajúci sa na zabezpečení a príprave školských povinností, ktoré by otec musel zabezpečovať až po príchode k nemu po 18.30 hod.. Namietal nezohľadnenie realizácie výchovného opatrenia v párnom týždni v čase od 16.00 hod. do 17.00 hod., ktoré bolo nariadené súdom v OZ Nádej (konanie vedené pod sp. zn. 22P 46/2015). Zmenou nariadeného neodkladného opatrenia žiadal zohľadniť význam matky v živote dieťaťa, poskytnutie priestoru na styk s maloletou, a poskytnúť otcovi rozvíjať vzťahy s rodinou a robiť si výlety mimo Bratislavy. 4. Proti tomuto rozhodnutiu podala odvolanie matka prostredníctvom právnej zástupkyne. Žiadala zmeniť neodkladné opatrenie tak, že matka bude oprávnená stretávať sa s maloletou U. v každom nepárnom kalendárnom týždni v pondelok od 15.30 hod. do 18.30 hod., v stredu od 15.30 hod. do 18.30 hod. a v sobotu od 09.30 hod. do 18.30 hod. a v každom párnom kalendárnom týždni v pondelok od 15.30 hod. do 18.30 hod., v stredu od 15.30 hod. do 18.30 hod., a od piatku od 15.30 hod. do nedele do 18.30 hod. s tým, že si v určenom čase začatia styku maloletú prevezme v mieste bydliska otca, kde je v určenom čase ukončenia styku povinná otcovi dieťa odovzdať a to po dobu účinnosti predbežného opatrenia nariadeného uznesením Okresného súdu Bratislava V sp. zn. 22P/138/2015 zo dňa 16.12.2015 v spojení s uznesením Krajského súdu v Bratislave sp. zn. 11CoP/49/2014-768 zo dňa 22.3.2016. Nesúhlasila s odôvodnením rozhodnutia súdu prvej inštancie v časti 7, 9, 22 a 24 vzťahujúce sa k negatívnemu hodnoteniu správania matky v súvislosti s medializáciou prípadu. Namietala, že súd prvej inštancie nezohľadnil listinné dôkazy, ktoré v konaní predložila, existenciu súdnoznaleckého dôkazu PhDr. T., nahrávku vyjadrenia maloletej U. opisujúcej konanie otca, vyjadrenie a odborné stanoviská A.. J., odborníka pre oblasť sexuálneho zneužívania maloletých detí, nezohľadnil práva dieťaťa obsiahnuté v Zákone o rodine a Dohovore o právach dieťaťa, odmieta listinné dôkazy predložené ňou. Namietala absenciu citácie stanoviska Občianskeho združenia Nádej, o.z. z novembra 2016 obsahujúce informácie o bezproblémovom priebehu asistovaného styku matky s maloletou a pozitívne prejavy maloletej voči matke. Vyslovila nesúhlas s tolerovaním obmedzovania styku matky s maloletou súdom, tolerovaním správania otca, ktoré spočíva v obave pred matkou, že jej nedovolí dieťa zobrať na toaletu počas výchovného opatrenia. Namietala spochybňovanie matky otcom a účelovosť a chybnosť informácií poskytovaných otcom. Spochybnila odôvodnenie rozhodnutia súdu prvej inštancie, ktoré rozporuje platnú právnu úpravu, právo na súdnu ochranu a spravodlivé súdne konanie. Poukázala na Nález Ústavného súdu SR sp. zn. I. ÚS 243/07. Vyslovila názor, že súd prvej inštancie subjektívne posudzuje matku bez zohľadnenia dôkazov obsiahnutých v súdnom spise a jej vyjadrenia ignoruje. V postupe súdu vníma sankcionovanie matky za jej správanie vykonané v súlade s odporúčaniami odborníkov a porušenie práva matky garantované čl. 41 ods. 4 Ústavy Slovenskej republiky. Namietala porušenie zásady kontradiktórnosti procesu a zásady rovnosti zbraní účastníkov konania tým, že dňa 2.11.2016 súd prvej inštancie vykonal informatívny výsluch otca za účelom získania informácií o spôsobe a priebehu stretávania sa matky s maloletou v konaní s tým, že výsluch bol vykonaný pred dňa pojednávania vo veci zrušenia výchovného opatrenia a po podaní návrhu matky na nariadenie neodkladného opatrenia, pričom nebola o tomto výsluchu informovaná a nemala možnosť sa k nemu vyjadriť, o jeho realizácii sa dozvedela až po nahliadnutí do spisu sp. zn. 22P/81/2014 dňa 2.12.2016. Poukázala na právo dieťaťa v zmysle čl. 3 ods. 1, ods. 2, čl. 12 ods. 1, 2 Dohovoru o právach dieťaťa, čl. 2 ods. 2 Ústavy SR, zásadu 2, 18 Deklarácie práv dieťaťa. Namietala a poukázala na aktuálne informácie poskytované otcom, matkou, akreditovaným subjektov Nádej n.o. z ktorých vyplýva, že matka neporušuje svojim konaním práva dieťaťa, rešpektuje poučenie súdu o potrebe korigovať svoje správanie, o dieťa sa vie postarať, pracuje, žije zdravo, dieťaťu zabezpečuje všestranný zdravý fyzický a psychický vývin, pre dieťa je kľúčovou osobou, ktorej absenciu maloletá ťažko zvláda. Maloletej U. matka chýba, súčasný stav je v rozpore s potrebami a zdravým psychickým vývojom dieťaťa. Styk matky s maloletou určený neodkladným opatrením považuje za nedostatočný, nakoľko maloletá od februára 2016 u matky neprenocovala, s matkou strávila len tri hodiny, či deväť hodín počas choroby v párnom týždni. Spochybnila emailové správy, ktoré písali v mene maloletej otec a jeho priateľka, keďže dieťa ešte nevie písať, či čítať. Podľa názoru matky nariadený styk nenapĺňa potreby maloletej na rovnocenný a pravidelný styk matky s dieťaťom. 5. K odvolaniu matky sa vyjadril otec, ktorý nesúhlasil s odvolacími námietkami matky. Poukázal na dostatočné odôvodnenie rozhodnutia súdu prvej inštancie odvolávajúc sa na ďalšie prebiehajúce súdneho konania a vykonané dokazovanie (znalecké dokazovanie) a jasné zdôvodnenie rozhodnutia. Má za to, že matka svojou argumentáciou opakovane preukazuje, že neprekonala a nezmenila svoje rozpoloženie a konštatoval zámer matky naďalej pokračovať v patologickom pôsobení na maloletú, deformovaní pohľadu maloletej na svet a na otca. Nesúhlasil s absenciou hodnotenia správy z centra Nádej n.o., nakoľko po vyhrážaní sa matky, ktorá nerešpektovala odborné rady a usmernenia a spochybňovala prácu psychologičiek, centrum požiadalo súd o ukončenie výchovného opatrenia. Tvrdenia matky o tolerovaní obmedzovania kontaktu matky s maloletou otcom považuje za nepravdivé. Poukázal na zmarenie striedavej osobnej starostlivosti o dieťa matkou, medializáciu prípadu, snahu manipulovať s rozhodnutím súdu prostredníctvom médií. Uviedol, že matka sa s vedomím otca zúčastňuje aktivít dieťaťa v škole, otec dodržiava termíny výchovného opatrenia. Poprel, že by nedovolil matke ísť s dieťaťom na toaletu. Poukázal na opakované obviňovanie otca matkou a šírenie obvinení verejnosti. Nesúhlasil s tvrdením matky, že súd ju sankcionuje za správanie, nakoľko matka ignoruje rozhodné skutočnosti, fabuluje, podsúva informácie, zamlčuje fakty, spochybňuje akýkoľvek názor odborníka, ktorý sa oboznámi s prípadom a nedá jej za pravdu. Poukázala na vykonané znalecké dokazovanie a správu o priebehu prepustenia dieťaťa z nemocnice (v konaní 22P/81/2014). Uviedol, že účelom výsluchu otca bolo jasné stanovenie rozsahu a formy styku matky s maloletou. Dal do pozornosti, že matka si dlhodobo neplnila vyživovaciu povinnosť k maloletej. Podľa názoru otca, nie je pravdou, že maloletá ťažko znáša absenciu matky v živote. Netvrdí, že matka nie je dôležitá v živote dieťaťa, je však nutné reflektovať zistenia o patologickom pôsobení matky na maloletú, ktorá vďaka absencii negatívneho pôsobenia matky čiastočne skorigovala pohľad na svet. Poukázal na správy kolízneho opatrovníka, výsledky znaleckých dokazovaní s konštatovaním, že dieťa je pri otcovi šťastné a vyrovnané. Tvrdenie, že dieťa nemôže v domácnosti matky od februára 2016 prenocovať sú v rozpore s realitou, keďže na základe dobrej vôle otca bola v striedavej starostlivosti rodičov (v režime striedania po týždni) až do 3.6.2016, kedy matka odmietla maloletú odovzdať otcovi a s matkou bola výhradne do 4.7.2016, kedy ju otec prevzal z psychiatrie. Namietal vyjadrenie matky týkajúce sa nemožnosti tráviť čas s maloletou, opäť poukázal na účasť matky pri aktivitách dieťaťa v škole. Dal do pozornosti podaný návrh matky na úpravu styku s dieťaťom až po troch mesiacoch pasivity. Podľa otca matka návrhom na rozšírenie styku s dieťaťom preukazuje pokrivené vnímanie reality, nerešpektovanie druhého rodiča v živote dieťaťa, keď má vedomosť, že otec má rodinu mimo Bratislavy a dieťa si potrebuje budovať väzby s členmi rodiny. Matka neprejavuje záujem o študijné výsledky dieťaťa a školské povinnosť, nemá záujem o prípravu dieťaťa do školy, a chce s dieťaťom tráviť čas „užívať si“. Poukázal na to, že matka sa svojím návrhom nevyporiadala so znalcom konštatovaným nevhodným výchovným prostredím pri matke. 6. Kolízny opatrovník sa k odvolaniu otca a matky nevyjadril. 7. Činnosťou odvolacieho súdu bolo zistené, že rozsudkom č.k. 20P/372/2012 zo dňa 19.3.2015 Okresný súd Bratislava V nariadil výchovné opatrenie maloletej U. U. a rodičom X.. D. U. a K.. J. U. Q. povinnosťou podrobiť sa odbornému poradenstvu v OZ Pomoc ohrozeným deťom (Centrum Nádej) na K. ulici č. X v Bratislave s tým, že účasť maloletej je povinná zabezpečiť matka a obaja rodičia sú povinní sa na nariadených stretnutiach, ktorých presná špecifikácia a rozsah budú určené povereným pracovníkom Centra Nádej s tým, že súd bude sledovať výkon nariadeného výchovného opatrenia v dvojmesačných intervaloch. Zo Zápisnice o pojednávaní konanom na Okresnom súde Bratislava V pod sp. zn. 22P/60/2016 dňa 12.1.2017 a dňa 18.1.2017 vyplýva, že súd rozhodol o zastavení konania o zrušenie výchovného opatrenia začaté z úradnej povinnosti č.k. 22P/60/2016-4 zo dňa 7.6.2016. Z obsahu pripojeného spisu Okresného súdu Bratislava V vyplýva, že dňa 12.1.2017 boli vypočutí znalci MUDr. X. O., N.. a K.. D., ktorí odporúčali poradenstvo obom rodičom. Z výsluchu znalca K.. O., N.. vyplýva, že z pohľadu psychiatra sú obaja rodičia duševne zdraví, obom rodičom znalec odporúča terapiu. K.. D. v rámci výpovede poukázal na trvanie sporu a stabilizáciu pomerov maloletej, čo smerovalo aj k jeho odporúčaniu v znaleckom posudku, keď ďalším krokom by mal byť čo najcitlivejší udržaný kontakt maloletej s matkou. Styk matky nariadený neodkladným opatrením považuje za dostatočný a navrhuje pristúpiť k prespávaniu maloletej u matky postupne, momentálny priebeh styku považuje za vhodný s tým, že prípadná zmena styku by mohla nastať po jednom alebo dvoch kvartáloch. Znalec neodporúča styk v prítomnosti s otcom a zákaz styku s matkou, z dôvodu, že pre dieťa je optimálne, aby malo oboch rodičov. 8. Odvolací súd preskúmal vec, v ktorej nie je viazaný rozsahom a dôvodmi odvolania podľa § 65, § 66 zák. č. 161/15 Z.z. Civilný mimosporový poriadok (ďalej C.m.p.), bez nariadenia odvolacieho pojednávania podľa § 378 ods. 1 zák. č. 160/2015 Z.z. Civilný sporový poriadok ( ďalej „ C.s.p.“), a dospel k záveru, že odvolanie otca je čiastočne dôvodné, odvolanie matky nie je dôvodné. Súd prvej inštancie vec správne právne posúdil a vyvodil z nej aj správny záver, pokiaľ ide o rozsah styku maloletej s matkou. 9. Ako prvoradé odvolací súd udáva, že konanie vo veci nariadenia neodkladného opatrenia začalo podaním návrhu matky na nariadenie neodkladného opatrenia doručenom súdu dňa 14.10.2016, pričom súd prvej inštancie vzhľadom na daný prípad posúdil potrebu nariadenia neodkladného opatrenia aj z úradnej povinnosti. 10. Čo je účelom inštitútu neodkladného opatrenia uviedol podrobne súd prvej inštancie v odôvodnení napadnutého uznesenia a keďže sa s jeho výkladom odvolací súd stotožnil, na tento poukazuje. Odvolací súd sa tiež stotožnil s postupom súdu prvej inštancie, ktorý začal konanie o nariadenie neodkladného opatrenia z úradnej povinnosti z dôvodu potreby neodkladne korigovať, resp. upraviť pomery účastníkov pred meritórnym rozhodnutím vo veci. 11. V danej veci správne postupoval súd prvej inštancie, keď vzhľadom na vek maloletej a všetky okolnosti prípadu, s prihliadnutím na priebeh vykonaného dokazovania, hodnotiac komplexne dôkazy vykonané v konaní vo veci samej (konanie vedené pod sp. zn. 22P/81/2014) citlivo zvážil matkou podaný návrh na nariadenie neodkladného opatrenia a potrebu vydania rozhodnutia o úprave styku matky s dieťaťom z dôvodu korigovania pomerov účastníkov, zastabilizovania pomerov dieťaťa, nastavenia pravidelného režimu maloletej a rodičom a zabezpečenia pravidelného kontaktu matky s maloletou do rozhodnutia súdu vo veci samej. Odvolací súd vyhovel námietke otca vzťahujúcej sa k miestu preberania dieťaťa matkou majúc za to, že spôsobom preberania dieťaťa v školskom zariadení sa eliminujú možné konflikty a nevhodná komunikácia rodičov pred maloletou, čím sa tiež vytvorí priestor matke k zabezpečovaniu a plneniu rodičovských povinností vo vzťahu ku školskému režimu dieťaťa a príprave na vyučovanie. Nemožno akceptovať námietky otca vzťahujúce sa k rozsahu nariadených termínov styku matky s maloletou z dôvodu poskytnutia priestoru otcovi na cestovanie s maloletou mimo Bratislavy počas víkendov. Neodkladné opatrenie je dočasným opatrením, ktoré má v prvom rade sledovať najlepší záujem dieťaťa. Takýto stav je len dočasného charakteru a jeho účelom je v danom prípade nastavenie takého režimu stretávania sa dieťaťa s matkou, ktorý zabezpečí v prvom rade kontakt dieťaťa s rodičom, teda matkou a nie ďalšími príbuznými. Pokiaľ ide o odvolacie námietky otca týkajúce sa krúžkových aktivít dieťaťa a realizácie výchovného opatrenia, odvolací súd konštatuje, že z rozhodnutia súdu o uložení výchovného opatrenia jednoznačne vyplýva, že realizácia odborného poradenstva bude prebiehať v termínoch určených povereným pracovníkom zariadenia, teda z rozhodnutia nie je zrejmé, či dôjde ku kolízii termínov stretnutí matky s maloletou a termínov stretnutí za účelom realizácie odborného poradenstva. Nariadený rozsah styku matky s maloletou súdom prvej inštancie považuje aj odvolací súd za správny, zodpovedajúci záujmu dieťaťa, spľňajúci účel stabilizácie pomerov dieťaťa, zabezpečujúci styk maloletej s matkou s prihliadnutím na priebeh celého konania vedeného pod sp. zn. 22P/81/2014 a znalecké posudky a závery znalcov, ktoré sú súčasťou spisu. V neposlednom rade odvolací súd prihliadol i na výsluch znalca K.. D. vykonaný dňa 12.1.2017, v ktorom jasne uviedol odporúčania aj vzhľadom na nariadenú úpravu styku matky s maloletou neodkladným opatrením. 12. Pokiaľ ide o odvolacie námietky matky, pri posúdení okolností daného prípadu, odvolací súd tieto nezohľadnil sledujúc záujem dieťaťa a prihliadajúc na odporúčanie znalca K.. D.. Odvolací súd nepochybuje o tom, že matka je schopná sa o dieťa riadne postarať a rolu matky vo vzťahu k maloletej a výkonu osobnej starostlivosti o dieťa a zabezpečenie jej denných potrieb realizovala a realizuje riadne a s láskou k dcére. Odvolací súd tiež nepochybuje o pozitívnom citovom vzťahu dieťaťa k matke, na ktorý matka poukazuje vo svojom vyjadrení. V každom prípade však je potrebné prihliadať na závery znalca Mgr. D., ktorými poukazuje na kompetencie rodičov, na potrebu odborného poradenstva matke za účelom prekonania partnerských nezhôd a vyporiadania sa so situáciou spôsobom, ktorý neovplyvní negatívne maloletú, jej zdravý fyzický a psychický vývin a zabezpečí pocit domova a istoty dieťaťu, či už v domácnosti otca alebo v domácnosti matky bez akéhokoľvek negatívneho ovplyvňovania dieťaťa druhým rodičom a bez vyvolávania pocitu viny dieťaťa voči jednému alebo druhému rodičovi. Pokiaľ matka namieta, že maloletá nemá možnosť prespania u matky, odvolací súd dáva opäť do pozornosti vyjadrenie znalca aj k tejto otázke. Je nesporné, že matka je pre dieťa dôležitá a významná, avšak matka musí svoje správanie korigovať tak, aby dieťa ani pri odovzdávaní nepociťovalo konflikt rodičov a neprežívalo negatívne emócie rodičov (tak ako je zrejmé z lekárskej prepúšťacej správy z psychiatrického oddelenia). Každý z rodičov je povinný na dieťa vplývať pozitívne, odosobniť sa pri riešení problémov a komunikácii s druhým rodičom a myslieť vždy na záujem dieťaťa a jeho budúci vývin, ktorý nesporne ovplyvňujú situácie, ktoré dieťa prežíva. Pokiaľ matka argumentuje skutočnosťou, že koriguje svoje správanie, odvolací súd dáva do pozornosti matke odporúčania znalcov naďalej pokračovať v odbornom poradenstve, ktoré je podľa názoru odvolacieho súdu nevyhnutné za účelom sledovania interakcií medzi rodičmi a dieťaťom a ktorých výsledky budú podkladom pre rozhodnutie vo veci starostlivosti o maloletú U. do budúcna. Jedine rodičia svojim pozitívnym a správnym prístupom k dieťaťu a jeho druhému rodičovi môžu maloletej vytvoriť podmienky pre jej pokojný, zdravý psychický a fyzický vývin a ponúknuť jej prostredie plné lásky u matky i otca. Odvolací súd zdôrazňuje, že súdy sú povinné prioritne chrániť záujmy maloletých a prioritne poskytnúť zvýšenú ochranu ich právam, a to aj na úkor dočasného obmedzenia výkonu práv rodičovských, ak vznikne dôvodná obava, že záujem maloletého dieťaťa môže byť ohrozený. Pokiaľ matka namieta procesný postup súdu pri vykonaní informatívneho výsluchu otca dňa 2.11.2016, na túto námietku odvolací súd neprihliadal z dôvodu, že úkon súdu bol vykonaný v inom konaní vedenom pod sp.zn. 22P/81/2014 a ako je zrejmé z podania matky, súvisel s uloženým výchovným opatrením. 13. Vzhľadom k tomu, že súd prvej inštancie v danej veci rozhodol v súlade s príslušnými ustanoveniami upravujúcimi inštitút neodkladného opatrenia, ktoré správne na danú vec aplikoval, pri zohľadnení najlepšieho záujmu maloletej U. ako prioritného kritéria pre rozhodovaciu činnosť súdu v konaní starostlivosti o maloleté deti, odvolací súd uznesenie súdu prvej inštancie zmenil len v časti výroku o preberaní dieťaťa v školskom zariadení podľa ust. § 388 C.s.p. a vo zvyšku ako vecne správne podľa § 387 ods. 1 C.s.p. potvrdil. 14. Odvolací súd prijal rozhodnutie jednomyseľne, pomerov hlasov 3 : 0. 15. O trovách odvolacieho konania rozhodol odvolací súd podľa § 52 C.m.p. v spojení s § 396 ods. 1 C.s.p.. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

